REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/221-16

7. oktobar 2016. godine

B e o g r a d

ZAPISNIK

DRUGE SEDNICE ODBORAZA ZDRAVLjE I PORODICU

ODRŽANE 7. OKTOBRA 2016. GODINE

Sednica je počela u 11,30 časova.

 Saglasno članu 70. st. 1 i 3. Poslovnika Narodne skupštine, sednici je predsedavao dr sci. med. Darko Laketić, zamenik predsednika Odbora.

Sednici su prisustvovali članovi Odbora: dr Branislav Blažić, prof. dr Milan Knežević, dr Dragana Barišić, dr Ljubica Mrdaković Todorović, dr Svetlana Nikolić Pavlović, dr Danica Bukvić, Branka Stamenković, Gordana Čomić, dr Muamer Bačevac i dr Milovan Krivokapić.

Sednici Odbora su prisustvovali zamenici odsutnih članova Odbora: Marjana Maraš i Marko Zeljug (dr Desanka Repac).

Sednici nisu prisustvovali članovi Odbora: prof. dr Milovan Bojić, Nemanja Šarović, dr Žarko Korać i dr Dragan Vesović, kao ni njihovi zamenici.

Pored članova Odbora, sednici su prisustvovale narodne poslanice dr Borka Grubor i dr Danijela Stojadinović.

 Pre izjašnjavanja o predloženom dnevnom redu, predsedavajući je obavestio članove Odbora da će se glasati podizanjem ruke, s obzirom na to da sednici prisustvuju upravo izabrani članovi Odbora, koji nisu ulogovani u E- parlament, te da će pred početak treće sednice Odbora biti organizovana kratka obuka o korišćenju E parlamenta za nove poslanike.

 Na predlog predsedavajućeg Odbora, jednoglasno, usvojen je sledeći:

D n e v n i r e d

1. Izbor predsednika Odbora

 Pre prelaska na razmatranje utvrđenog dnevnog reda, usvojen je, bez primedaba, Zapisnik prve sednice Odbora, koja je održana 7. jula 2016. godine.

Dr sci. med. Darko Laketić, zamenik predsednika Odbora, pre otvaranja diskusije, obrazložio je da je prof. dr Slavica Đukić Dejanović, izabrana za člana Vlade i da je zbog toga Odbor u situaciji da ponovo bira predsednika Odbora.

U diskusiji su učestvovali: dr Dragana Barišić, Branka Stamenković i dr Ljubica Mrdaković Todorović.

Dr Dragana Barišić je za predsednika Odbora predložila dr sci. med. Darka Laketića, iznoseći njegove osnovne biografske podatke: da je nakon završetka Medicinskog fakuleta, specijalizirao urologiju a zatim i doktorirao 2010. godine na Medicinskom fakultetu u Nišu; da je od 2000. godine zaposlen u Opštoj bolnici ''Dr Aleksa Savić'' u Prokuplju, gde je bio i profesor u istoimenoj Medicinskoj školi, te je posebno istakla odlične rezultate koje je ostvario na radnom mestu direktora Gradske apoteke u Prokuplju. Od 2010. do 2014. godine je bio predsednik Srpskog lekarskog društva za Toplički okrug. Sada je docent na predmetu anatomija na Fakultetu za sport i fizičko vaspitanje Univerziteta u Prištini. Za pomoćnika ministra zdravlja u Sektoru za javno zdravlje i programsku zdravstvenu zaštitu postavljen je 2013. godine, a za narodnog poslanika izabaran je prvi put 2014. godine. Otac je troje dece. Zbog svega navedenog smatra da je imenovani narodni poslanik kompetentan za dužnost predsednika ovog odbora.

 Dr Ljubica Mrdaković Todorović je podržala ovaj predlog i podsetila da je u prethodnom sazivu dr sci. med. Darko Laketić, pored ostalog, uspešno obavljao dužnost u Radnoj grupi za razmatranje predstavki građana i organizacija upućenih ovom odboru.

Branka Stamenković je izrazila neslaganje jer se izbor predsednika i zamenika predsednika radnih tela u Narodnoj skupštini obavlja bez prethodnih konsultacija šefova poslaničkih grupa, te da je to razlog što neće glasati o ovom predlogu. S obzirom na to da je prošlo četiri meseca od početka ovog saziva, kao i to da u oblasti zdravstva ima mnogo problema, ona očekuje da će se ovaj odbor ubuduće češće sastajati u skladu sa Poslovnikom.

Predsedavajući dr sci. med. Darko Laketić, na kraju diskusije je izneo svoja očekivanja u pogledu rada ovog odbora, ističući da bi u narednom periodu Odbor trebalo da na dostojan način predstavlja ovu instituciju, da deluje proaktivno kao telo koje nije samo političko nego i profesionalno radeći na unapređenju zdravstvenog sistema. Obavestio je Odbor da se u Narodnoj skupštii, u svojstvu zamenika predsednika Odbora, sastao sa odlazećom i sadašnjom direktorkom Kancelarije Svetske zdravstvene organizacije u Beogradu i najavio da bi ova organizacija mogla da bude pokrovitelj javnih slušanja na mnoge teme iz delokruga ovog odbora. Naglasio je da uvažava mišljenje svih članova Odbora, te da je najbitnije da svako glasa po savesti, a pre svega za odluke koje su u interesu naših građana.

Odbor je većinom glasova (12 glasova za, 1 glas protiv, od 13 prisutnih) prihvatio predlog dr Dragane Barišić i izabrao dr sci. med. Darka Laketića za predsednika Odbora za zdravlje i porodicu.

 Sednica je završena u 12,00 časova.

 SEKRETAR PREDSEDNIK

Božana Vojinović Dr sci. med. Darko Laketić